text: Indsat stak af fra fængsel
  23 maj 2011 kl. 13.18
  En 26-årig indsat stjal nøgler fra en ansat i Statsfængslet Renbæk og stak af i hendes bil.
  Statsfængslet Renbæk mellem Esbjerg og Tønder blev mandag en indsat fattigere, da det lykkedes en 26-årig sjællænder at stikke af fra det åbne fængsel.
  Manden, der afsoner en straf for berigelseskriminalitet, stak af ved 10.30-tiden.
  - Han så sit snit til at fiske et sæt nøgler op af en kvindelig ansats taske og køre væk i hendes bil, siger vagtchef Jan Stokholm ved Syd- og Sønderjyllands Politi.
  Der gik en times tid, før personalet i det åbne fængsel opdagede, at den indsatte havde taget flugten, hvorefter politiet blev alarmeret.
  - Bilen er en sort Mazda 6 med et hjerte på nummerpladen og registreringsnummer VD 39490. Hvis nogen ser den, vil gerne høre fra dem, siger Jan Stokholm.
  Den undvegne fange anses ifølge politiet ikke for at være farlig.
  